Нацрт

На основу члана 5. став 3. Закона о порезима на имовину (''Службени гласник РС'' број 26/2001, 45/2002, 80/2002, 135/2004, 61/2007, 5/2009, 101/2010, 24/2011 78/2011, 57/2012-УС и 47/2013) и члана 37. Статута Града Ниша (''Службени лист Града Ниша'', број 88/2008), Скупштина Града Ниша, на седници одржаној дана \_\_\_\_\_\_\_\_\_\_\_2013. године, донела је:

**О Д Л У К У**

**О ВИСИНИ СТОПЕ АМОРТИЗАЦИЈЕ ЗА**

**УТВРЂИВАЊЕ ПОРЕЗА НА ИМОВИНУ**

**Члан 1.**

Овом одлуком утврђује се висина стопе амортизације за коју се умањује вредност непокретности, осим земљишта, која чини основицу за утврђивање пореза на имовину обвезника који не воде пословне књиге, на територији Града Ниша, у износу од 0,8 % годишње.

**Члан 2.**

Вредност непокретности, из члана 1. ове Одлуке, умањује се за проценат амортизације од 0,8 % годишње, применом пропорционалне методе, а највише 40 %, почев од истека сваке календарске године у односу на годину у којој је извршена изградња, односно последња реконструкција објекта.

**Члан 3.**

Ову Одлуку објавити у „Службеном листу Града Ниша“ и на интернет страни званичне презентација Града Ниша.

**Члан 4.**

Ова одлука ступа на снагу 8 дана од дана објављивања у ''Службеном листу Града Ниша'' а примењиваће се од 01.01.2014. године.

**Број :\_\_\_\_\_\_\_\_\_\_\_\_\_\_\_\_\_\_**

**Датум : \_\_\_\_\_\_\_\_\_\_\_\_\_\_\_\_**

**СКУПШТИНА ГРАДА НИША**

**ПРЕДСЕДНИК СКУПШТИНЕ**

**Проф. др Миле Илић**

О Б Р А З Л О Ж Е Њ Е

1. ЗАКОНСКИ ОСНОВ

Законски основ за доношење ове одлуке је члан 5. Закона о порезима на имовину (''Службени гласник РС'' број 26/2001, 45/2002, 80/2002, 135/2004, 61/2007, 5/2009, 101/2010, 24/2011 78/2011, 57/2012-УС и 47/2013).

Статутом Града Ниша, у члану 37. став 1. тачка 7. (''Службени лист Града Ниша'', број 88/2008), утврђена је надлежност Сгупштине Града Ниша за доношење прописа и других општих аката.

1. РАЗЛОЗИ ЗА ДОНОШЕЊЕ ОДЛУКЕ

Последњим изменама Закона о порезима на имовину по први пут изостављена је обавезна примене амортизације у поступку утврђивања пореза на имовину на непокретностима. У свим ранијим законским прописима о порезима на имовину постојала је стопа амортизације у различитим износима и са различитим лимитима али је до ступања на снагу последњих измена Закона о порезу на имовину она била 0,8% уз напомену да иста није већа од 40%.

Законом о изменема и допунама Закона о порезима на имовину које су објављене у ''Службеном гласнику РС'' број 47/2013, остављено је надлежним органима односно Скупштинама јединица локалне самоуправе да одлуче хоће ли својим пореским обвезницима признавати право на амортизацију и ако хоће оне то морају утврдити кроз поступак доношења Одлуке о стопи амортизације, с тим што се та одлука мора донети до 30.новембра 2013. године и иста ступити на снагу пре 15.децембра 2013. године, ако се жели применити у поступку утврђивања пореза на имовину за 2014. годину.

Закон је дао могућност Скупштинама јединица локалне самоуправе да могу вредност непокретности коју утврде сагласно Закону, осим за земљиште, умањити за амортизацију по стопи до 1% годишње применом пропорционалне методе, с тим што њен максимум не може прећи 40%.

Такође је Закон прецизирао да се амортизација може примењивати почев од истека сваке календарске године у односу на годину у којој је непокретност која се опорезује изграђена, односно у односу на годину у којој је извршена последња реконструкција непокретности у висини стопе амортизације која важи на дан 15. децембра године која претходи години за коју се утврђује порез на имовину.

Законом је прописано, да у случају ако Скупштина јединице локалне самоуправе не утврди висину стопе амортизације и не објави одлуку у складу са истим, код утврђивања пореза на имовину вредност непокретности пореских обвезника који не воде пословне књиге (физичким лицима), не умањује се за амортизацију.

1. АНАЛИЗА ЕФЕКАТА

Ефекти који се очекују доношењем ове одлуке се огледају у реалнијем опорезивању старијих објеката, с обзиром да је новим законом укинута примена коефицијента квалитета у утврђивању пореске основице за порез на имовину физичких лица. Применом стопе амортизације избегава се једнако опорезивање старих и нових објеката, јер се пореска основца тј. вредност имовине, код обвезника који не воде пословне књиге, утврђује на основу корисне површине и просечне цене квадратног метра одговарајућих непокретности у зони у којиј се непокретност налази.

1. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ОВЕ ОДЛУКЕ

За спровођење ове одлуке није потребно обезбедити додатна средства у буџету Града Ниша.

УПРАВА ЗА ФИНАНСИЈЕ, ИЗВОРНЕ ПРИХОДЕ ЛОКАЛНЕ

САМОУПРАВЕ И ЈАВНЕ НАБАВКЕ

НАЧЕЛНИК,

Миљан Стевановић